
Text rozhodnutia
Súd: Krajský súd Bratislava Spisová značka: 11CoP/125/2016 Identifikačné číslo súdneho spisu: 1615204107 Dátum vydania rozhodnutia: 09. 03. 2016 Meno a priezvisko sudcu, VSÚ: JUDr. Katarína Štrignerová ECLI: ECLI:SK:KSBA:2016:1615204107.1 Uznesenie Krajský súd v Bratislave vo veci starostlivosti o maloleté deti B., M. nar. XX.XX.XXXX, L. nar. XX.XX.XXXX a T. nar. XX.XX.XXXX, t.č. v pestúnskej starostlivosti Bc. A. X., nar. XX.XX.XXXX, bytom K., K. ulica č. XXXX/XX, zast. kolíznym opatrovníkom Úradom práce, sociálnych vecí a rodiny Malacky, Záhorácka ulica č. 2942/60A, deti rodičov Z. X., nar. XX.XX.XXXX, bytom F., B. ulica č. XX a I. B., nar. XX.XX.XXXX, bytom F., B. ulica č. XX, o návrhu matky na vydanie predbežného opatrenia, na odvolanie matky proti uzneseniu Okresného súdu Malacky zo dňa 09.11.2015 č.k. 8P/151/2015-27, jednohlasne pomerom hlasov 3:0, takto r o z h o d o l : Odvolacie konanie sa z a s t a v u j e . Žiaden z účastníkov n e m á právo na náhradu trov odvolacieho konania. o d ô v o d n e n i e : Okresný súd Malacky uznesením zo dňa 09.11.2015, č.k. 8P/151/2015-27 uložil pestúnke povinnosť odovzdať maloleté deti do osobnej starostlivosti matky. Súd prvého stupňa takto rozhodol po tom, čo sa stotožnil v plnom rozsahu s dôvodmi podaného návrhu matky. Vec právne posúdil podľa § 75 ods. 1, § 76 ods. 4 O.s.p.. Proti tomuto uzneseniu v zákonnej lehote podala odvolanie matka maloletých detí, ktorá následne podaním zo dňa 15.01.2016 svoje odvolanie zobrala späť. Podľa § 207 ods. 2, 3, O.s.p., dokiaľ o odvolaní nebolo rozhodnuté, možno ho vziať späť. Ak niekto vzal odvolanie späť, nemôže ho podať znova. Ak sa odvolanie, o ktorom nebolo rozhodnuté vzalo späť, odvolací súd odvolacie konanie zastaví. Vychádzajúc z ust. § 207 O.s.p., právo podať odvolanie, ako aj vziať podané odvolanie späť, je dispozičným právom oprávneného, ktorému patrí až do rozhodnutia o odvolaní. Na účinnosť späťvzatia odvolania nie je potrebný súhlas súdu ani iného subjektu. V danej veci matka maloletých detí pred rozhodnutím odvolacieho súdu vzala podané odvolanie späť, preto odvolací súd rešpektujúc jej dispozičné právo nakladať s podaným odvolaním, odvolacie konanie zastavil. O trovách odvolacieho konania rozhodol odvolací súd podľa § 224 ods. 1 v spojení s ust. § 146 ods. 1 písm. c/ O.s.p. Poučenie: Proti tomuto uzneseniu odvolanie nie je prípustné.

